ИЗПЪЛНЯВАЩИЯТ ДЛЪЖНОСТТА ОБЛАСТЕН УПРАВИТЕЛ МИРОСЛАВ КОМИТСКИ ОТКРИ ИЗЦЯЛО РЕНОВИРАНОТО СТУДЕНТСКО ОБЩЕЖИТИЕ ВЪВ ВРАЦА - Областна администрация Враца
Изпълняващият длъжността областен управител Мирослав Комитски, заедно с ректора на Медицински университет – София проф. д-р Виктор Златков и директора на филиал – Враца доц. Павлинка Добрилова откриха изцяло реновираното студентско общежитие в града. В сградата са създадени съвременни условия за настаняване на 120 студенти, обучаващи се във Филиал „Проф. Д-р Иван Митев“ – Враца, а средствата, вложени за ремонт и оборудване са близо 2 млн. лева.
„С гордост искам да отбележа, че днес най-младият член на нашето академично семейство – Филиал – Враца към Медицински университет – София получава завършен вид на своята материално - техническа база. Вложени са всички възможности на съвременното обзавеждане и оборудване и това прави Филиал „Проф. д-р Иван Митев“ – Враца водещ филиал в страната. Това личи и от високата акредитация, доказателство, че няма по-добър университет по здравни грижи в България от Медицинския университет. Постигнахме много, именно защото имаме огромен потенциал от студенти и близо 1500 преподаватели“ отбеляза в словото си проф. д-р Виктор Златков.
„Откриването на сградата на общежитието е доказателство за добър синхрон между ръководството на Медицински университет – София, Областна администрация – Враца и Община Враца. Благодарение на общите усилия, новото студентско общежитие вече е факт“, подчерта в словото си доц. Павлинка Добрилова. От името на академичния състав и на студентите, доц. Добрилова изрази благодарност за реализираните инвестиции в материалната база на Филиал „Проф. д-р Иван Митев“ - Враца, които за последните две години са близо 5,5 млн. лева. Само преди година завърши проектът за обновяване на учебната база на филиала. В изцяло модернизираната и обновена сграда се обучават студенти в четири специалности, които се реализират успешно в професията си в лечебните заведения в града и региона.
Сградата на бившето Помощно училище във Враца, която е публична държавна собственост, е предоставена безвъзмездно за управление на Медицински университет – София, Филиал - Враца с Решение на Министерски съвет. Всички ремонтни дейности и закупуването на оборудване на студетското общежитие са осъществени със собствени средства на университета. Четириетажната сграда, предназначена за образователен пансион има обща застроена площ 616 кв. м, а всяка стая разполага с две легла и собствен санитарен възел, топла вода и отопление. На всеки етаж има кухненски офис, трапезария и компютърна зала. Осигурена е денонощна охрана.